Μπολονέζ με μοσχαρίσιο κιμά, κολοκύθα και χυμό πορτοκαλιού
Μια ιδιαίτερη «κιμαδένια» σάλτσα με κολοκύθα, πορτοκάλι και τζίντζερ, που δίνει μια διαφορετική νότα στο ρύζι ή τον πουρέ μας.
500 γρ. μοσχαρίσιο κιμά, 1 δάφνη , 5 κεδροκούκουτσα, χοντροτριμμένα, αλάτι, πιπέρι, 50 ml κονιάκ, 2 κρεμμύδια, σε καρεδάκια, 1/3 φλιτζ. τσαγιού λάδι, 1 φλιτζάνι χυμό πορτοκαλιού, 400 ml ζωμό λαχανικών, ½ κουτ. γλυκού πάπρικα της αρεσκείας μας, 1 φλιτζάνι κολοκύθα κομμένη σε πολύ μικρά κυβάκια, 1 κουτ. γλυκού τριμμένο τζίντζερ ή 1/2 κουτ. γλυκού τζίντζερ σε σκόνη
Για τη μπολονέζ με μοσχαρίσιο κιμά, κολοκύθα και χυμό πορτοκαλιού, καβουρδίζουμε τον κιμά, και στα μισά του καβουρδίσματος ρίχνουμε τη δάφνη, τα κεδροκούκουτσα και αλατοπίπερο.Σβήνουμε με το κονιάκ και ξεκολλάμε με την κουτάλα ό,τι έχει κολλήσει στον πυθμένα του σκεύους. Προσθέτουμε τα κρεμμύδια, το λάδι και σοτάρουμε για 2 - 3 λεπτά ακόμα. Σβήνουμε με το χυμό πορτοκαλιού και βράζουμε για 2 - 3 λεπτά. Ρίχνουμε το ζωμό λαχανικών ή το νερό και, μόλις πάρει μια βράση, σκεπάζουμε, μετριάζουμε τη φωτιά και μαγειρεύουμε για 25 - 30 λεπτά ή μέχρι να γίνει ο κιμάς και να δέσει η σάλτσα.Ρίχνουμε την πάπρικα  και αφήνουμε τη σάλτσα να βράσει λίγο ακόμα μέχρι να χυλώσει - αν χρειάζεται. Αποσύρουμε. Σε ένα αντικολλητικό τηγάνι σοτάρουμε σε 2 κουταλιές ελαιόλαδο και την κολοκύθα, αλατοπιπερώνουμε, χαμηλώνουμε τη φωτιά και σιγοψήνουμε μέχρι η κολοκύθα να μαλακώσει (όχι να λιώσει). Προσθέτουμε το τζίντζερ  και ανακατεύουμε απαλά. Ανακατεύουμε την κολοκύθα με τον κιμά.Σερβίρουμε τη μπολονέζ με μοσχαρίσιο κιμά, κολοκύθα και χυμό πορτοκαλιού με ρύζι ή πουρέ πατάτας.
Κονιάκ,Μοσχαρίσιος κιμάς,Πορτοκάλι